Vapaakuukausihakemus

Voit hakea vapaakuukautta aikaisintaan, kun palkan (tai muun toistuvaistulon) ulosmittaus on kestänyt yhtäjaksoisesti tai lähes yhtäjaksoisesti vuoden ajan. Vapaakuukausia myönnetään sekä ilman pyyntöä että velallisen hakemuksesta. Tulorajaulosmittauksessa (nettopalkan määrä on enintään kaksinkertaisen suojaosuuden suuruinen) velalliselle voidaan hakemuksesta myöntää yksi vapaakuukausi vuodessa (lisäksi kolme ilman pyyntöä). Velalliselle, jonka palkan ulosmittaus toimitetaan muuna kuin tulorajaulosmittauksena, voidaan pyynnöstä myöntää vapaakuukausia siten, että velallinen voi saada vapaakuukausia enintään yhteensä kolme vuosittain (1/3-ulosmittauksessa yksi ilman pyyntöä) mukaan lukien ilman pyyntöä myönnetty vapaakuukausi. Samalla perusteella ei voida antaa sekä vapaakuukausia että rajoittaa ulosmittauksen määrää.

Vapaakuukauden perusteena voi olla asumis- ja elinkustannukset siinä tapauksessa, että välttämättömät asumis- tai muut elinkustannukset ovat ulosmittauksen jälkeen jäävään palkan määrään nähden korkeat. Perusteena voi olla myös muu erityinen syy. Kummassakin tapauksessa hakemus on perusteltava. Hakemuksessa tulee olla mukana liitteenä kaikki asian käsittelyssä tarvittavat asiakirjat, jotta hakemuksesi saadaan käsiteltyä mahdollisimman nopeasti ja sujuvasti. Tarvittavia liitteitä voivat olla esimerkiksi laskut tai kuitit.

Saat päätöksen postitse tai Suomi.fi -viestit -palveluun, kun hakemuksesi on käsitelty. Suomi.fi-viestit -palvelun voi ottaa käyttöön osoitteessa www.suomi.fi/viestit.

Voit myös hakea vapaakuukausia sähköisesti: <https://asiointi.oikeus.fi/ulosotto>.

|  |  |  |
| --- | --- | --- |
| Hakijan tiedot | Nimi | Henkilötunnus |
| Osoite (katuosoite ja postinumero) |
| Puhelinnumero | Sähköpostiosoite |
| Haen vapaakuukautta seuraaville kuukausille |  |
| Vapaakuukausien peruste |   Asumis- ja elinkustannukset  Erityinen syy |
| Hakemuksen perustelut ja liitteet |  |
| Päiväys ja allekirjoitus |  |

**Ulosottokaari 4 luku 52 § Vapaakuukausien perusteet**

Sen jälkeen, kun palkan ulosmittaus on jatkunut yhtäjaksoisesti tai lähes yhtäjaksoisesti vuoden, ulosmittaus on keskeytettävä määräajaksi (vapaakuukausi), jos:

1) ulosmittaus on toimitettu tulorajaulosmittauksena;

2) ulosmittaus on toimitettu 49 §:n 1 momentin 2 kohdassa tarkoitetulla tavalla jättämällä ulosmittaamatta kaksi kolmasosaa palkasta;

3) velallisen välttämättömät asumiskustannukset tai muut elinkustannukset ovat hänelle ulosmittauksen jälkeen jäävään määrään nähden korkeat; tai

4) keskeyttämiseen on erityinen syy.

**Ulosottokaari 4 luku 53 § Vapaakuukausien määrä**

Tulorajaulosmittauksessa velalliselle on annettava vuosittain kolme vapaakuukautta ilman pyyntöä. Velalliselle, jonka palkan ulosmittaus on toimitettu jättämällä ulosmittaamatta kaksi kolmasosaa palkasta, on annettava vuosittain yksi vapaakuukausi ilman pyyntöä.

Lisäksi tulorajaulosmittauksessa annetaan velallisen pyynnöstä yksi vapaakuukausi vuosittain 52 §:n 3 tai 4 kohdassa tarkoitetulla perusteella. Velalliselle, jonka palkan ulosmittaus toimitetaan muuna kuin tulorajaulosmittauksena, annetaan pyynnöstä vapaakuukausia mainituissa lainkohdissa tarkoitetuilla perusteilla siten, että velallinen voi saada vapaakuukausia enintään yhteensä kolme vuosittain mukaan lukien 1 momentissa tarkoitettu vapaakuukausi. Hakijan suostumuksella vapaakuukausia voidaan kuitenkin hakemuksen raukeamatta antaa enintään kuusi vuosittain.

Velallisella on oikeus saada vapaakuukausia siitä huolimatta, että ulosmittauksen määrää on rajoitettu 51 §:n mukaisesti. Samalla perusteella ei kuitenkaan voida antaa sekä vapaakuukausia että rajoittaa ulosmittauksen määrää.

Muun kuin määräajoin maksettavan palkan ulosmittaus keskeytetään noudattaen soveltuvin osin, mitä tässä pykälässä säädetään.

**Ulosottokaari 4 luku 54 § 2 momentti Elatusapu**

Jos palkan ulosmittaus toimitetaan juoksevan tai erääntyneen elatusavun taikka elatusavun ja muun saatavan perimiseksi, velalliselle voidaan antaa vapaakuukausia tai 51 a §:ssä tarkoitettu lykkäys vain painavasta syystä.